  Майя Бывальцева Туннэ, 18-тӥ толсуре, куасэн бызьылонъя Галина Кулакова нимо калыккуспо марафонэ пыриськисьёслы старт пакетъёсты сётъяны кутскизы. Со сярысь ивортэ элькунысь физкультурая, спортъя но егитъёсын ужан политикая министерстволэн пресс-службаез. 18–22 толсуре арбериосты басьтыны луоз Ижысь кар ӵектосъёсъя «Лифт» штабын (Пушкинской урам, 216) 9 часысен 18 часозь. Отын ик ужрадъя юанъёс сётыны но ӵошатсконэ пыриськон понна куриськон гожтыны луоз. 23-тӥ но 24-тӥ толсуре старт пакетъёсты сётъян спортъя «Чекерил» огъетын мыноз (23.12 — 9:00-18:00, 24.12 — 7:00-10:00). Радъясьёс бадӟым уж лэсьтӥзы, ӵошатсконъёс вылӥ уровенен ортчозы. Матысь нуналъёсы дасяськон ужъёсты йылпумъяськомы, куасэн бызьылон сюресэз кутӥськомы Наталья Гольцова, Удмуртиысь физкультурая, спортъя но егитъёсын ужан политикая министрКуасэн бызьылонъя Галина Кулакова нимо калыккуспо ӵошатсконъёс спортъя «Чекерил» огъетын 24-тӥ толсуре ортчозы. Ужрадэ пыриськон понна Россилэн 18 улосвылъёсысьтыз 700-лэсь трос адями пусйиськиз ни. Радъясьёс 1 сюрлэсь трос пыриськисьёсты возьмало.  Сортэз яратӥсьёс 10, 30 но 50 иськеме бызьылозы. Пиналъёсты 2 иськемез ортчыны ӧтё. Ужась коллективъёс понна 3×10 эстафета радъяськоз. Быдэс сюресэз ортчем муртъёслы марафонлэсь медальзэ сётозы, вормисьёсты кузьымъёсын пусъёзы. 24-тӥ толсуре «Чекерил» огъетэ чугун сюреслэн кассаосыз (Ленин урам, 4) дорысен нимысьтыз автобус ветлоз — 7 часысен 9 часозь котькуд 15 минутлы быдэ. Берен бертыны луоз 14 часысен 17 часозь (озьы ик котькуд 15 минутлы быдэ). Марафонэ пыриськон понна пусйиськыны, бызьылон сюресъёсын тодматскыны луоз ужрадлэн сайтаз. Тегъёс: Спорт Ижкар Удмуртия куасэнбызьылон куас ГалинаКулакова  